སྐབས་དེར་ཉི་མའང་གྲང་ངར་གྱིས་མ་བཟོད་པར་སྤྲིན་རུམ་འཇབ་ནས་ནུབ་རའི་ཕག་ཏུ་ལོག་སོང་བ་འདྲ།སྨག་རུམ་སྲབ་མོ་ཞིག་གླང་ཆེན་རྫ་འདབས་དང་ཨ་ཁུ་ནོར་བྷ་ཚང་གི་ལྷས་འདབས་ལ་དལ་གྱིས་འབབ་མགོ་ཚུགས།ཨ་ཁུ་ནོར་བྷ་སྒོར་བུད་ནས་གཡག་རྒན་ག་ལངས་གཙོ་ཡིན་པའི་ནོར་ཁྱུ་རྣམས་བཞུར་སའི་ཁ་ཕྱོགས་དེར་ཡང་བསྐྱར་རྒྱང་ལྟ་ཐེངས་ཤིག་བྱས།མཐོང་ལམ་ཡོད་ཚད་སྔར་ལྟར་ནག་རོག་གེར་འདུག་པ་ལས་གཅིག་ཀྱང་མ་མཐོང་བས།ཁོས་དོ་ནུབ་རང་ཉིད་གཅིག་པུ་ཁེར་རྐྱང་དུ་ལུས་སོང་སྙམ་ནས་སེམས་སུ་འཇིགས་སྣང་གི་ཚོར་བ་ཞིག་ངང་ངམ་ཤུགས་ཀྱིས་སྦྱིན་སོང་།